32003R1809
L 265/10
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 1809/2003 НА КОМИСИЯТА
от 15 октомври 2003 година
за изменение на Регламент (ЕО) № 999/2001 на Европейския парламент и на Съвета по отношение на правилата за внос на живи животни от рода на едрия рогат добитък и на продукти от говеда, овце и кози, идващи от Коста Рика и от Нова Каледония
(текст от значение за ЕИП)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 999/2001 на Европейския парламент и на Съвета относно определяне на правила за превенция, контрол и ликвидиране на някои трансмисивни спонгиформни енцефалопатии (1), последно изменен с Регламент (ЕО) № 1139/2003 на Комисията (2), и по-специално член 23, параграф 1 от него,
като има предвид, че:
(1)
В становището си от 11 май 2001 г. относно географския риск от СЕГ в Коста Рика Научният ръководен комитет (НРК) заключи, че наличието на СЕГ в местните стада на тази страна е твърде невероятно. Вследствие на това Коста Рика бе вписана в списъка на страните, освободени от някои търговски условия, свързани с трансмисивните спонгиформни енцефалопатии (ТСЕ), за живите говеда и за продуктите от говеда, овце и кози.
(2)
В актуализираното си становище от 10 април 2003 г. за географския риск от СЕГ в някои трети страни НРК промени становището си от 11 май 2001 г. и заключи, че наличието на СЕГ в местните стада на Коста Рика е малко вероятно, но не би могло да се изключи. Затова Коста Рика не може да бъде освободена от търговските условия, свързани с ТСЕ, за живите животни от рода на едрия рогат добитък и за продуктите от говеда, овце и кози.
(3)
В становището си от 6 март 2003 г. за географския риск от СЕГ в Нова Каледония НРК заключи, че наличието на СЕГ в местните стада на тази страна е твърде невероятно. Следователно Нова Каледония следва да бъде вписана в списъка на страни, освободени от някои търговски условия, свързани с ТСЕ, за живите животни от рода на едрия рогат добитък и за продуктите от говеда, овце и кози.
(4)
Регламент (ЕО) № 999/2001 следва съответно да се измени.
(5)
Мерките, предвидени в настоящия регламент, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩИЯ РЕГЛАМЕНТ:
Член 1
Приложение ХI към Регламент (ЕО) № 999/2001 се изменя в съответствие с приложението към настоящия регламент.
Член 2
Настоящият регламент влиза в сила на двадесетия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 15 октомври 2003 година.